Riktig skatt på bolig
Han ønsker å innføre en slik skatt og bruke midlene til å redusere inntektsskatten. Hensikten er å redusere spekulasjon i boligmarkedet og temme en kraftig prisvekst. Det farlige og uheldige ved dagens situasjon er at husholdningenes gjeld øker faretruende, samtidig som ungdom og lavtlønnede sliter med å komme inn på boligmarkedet. Mange norske kommuner har allerede boligskatt, og hovedstaden er i ferd med å innføre det. Vi har tidligere tatt til orde for at boligskatten bør være nasjonal og lik for alle. Vi ønsker ikke at innføring av boligskatt skal øke det samlede skattetrykket og anbefaler derfor at dette følges opp med lavere skatt på lønnsinntekt. Dette er i tråd med de råd Organisasjonen for økonomisk samarbeid og utvikling (OECD) presenterte for finansminister Siv Jensen tidligere i år. OECD har flere ganger påpekt det urovekkende i at nordmenns gjeldsbyrde blir stadig tyngre på grunn av prisgaloppen på boliger. De har foreslått enten økt eiendomsskatt eller kutt i rentefradraget. Det er derfor bra at Lysbakken starter en politisk debatt om boligskatten. Tidligere har politikere instinktivt og kontant avvist slike forslag, uten en rasjonell debatt. I denne saken kan Lysbakken støtte seg på uttalelser fra mange fagøkonomer. Også NHO mener det viktigste er å flytte skatt fra arbeid og produksjon til bolig. Altfor lenge har dette vært et tabubelagt emne, hvor det har handlet mer om følelser enn om rasjonelle argumenter. De store partiene har ikke villet ta belastningen ved å foreslå en nasjonal skatt på bolig, åpenbart av frykt for å bli straffet av velgerne. Når alle kan se skadevirkningene av de ville tilstandene i boligmarkedet, tror vi det er en økende forståelse for at det bør tas nye grep. Hvis økt skatt på bolig kompenseres med lavere inntektsskatt vil heller ikke den enkelte komme dårligere ut økonomisk. I lengden er det ikke bærekraftig at husholdningenes gjeld øker langt mer enn inntekten. På sikt vil de fleste tjene på en skatteomlegging, og særlig de med lav og middels inntekt. De vil bli hardest rammet hvis boligboblen sprekker.
Leder SV-leder Audun Lysbakken mener de andre partiene er feige som ikke tør å foreslå en nasjonal boligskatt. SV-leder Audun Lysbakken mener de andre partiene er feige som ikke tør å foreslå en nasjonal boligskatt.